**Приложение № 2 към чл. 14, ал. 1, т. 2**

*към НАРЕДБА за изискванията към категоризираните места за настаняване и заведения за хранене и развлечения, за реда за определяне на категория, както и за условията и реда за регистриране на стаи за гости и апартаменти за гости*

**Места за настаняване клас „Б“ – семейни хотели, хостели, пансиони, почивни станции, къщи за гости, бунгала и къмпинги**

**КЪЩИ ЗА ГОСТИ**

**категория „ЕДНА ЗВЕЗДА“, „ДВЕ ЗВЕЗДИ“, „ТРИ ЗВЕЗДИ“**

27. "Къща за гости" е жилищна сграда с ниска етажност в архитектурен стил, съответстващ на облика на селището и/или е обвързан с неговата история, която разполага с максимум 10 стаи за настаняване. Гостите ползват общи помещения, като: всекидневна, обзаведена кухня, трапезария или място за хранене и място за отдих в двора. Обектът се стопанисва от домакини, които живеят в същата жилищна сграда или в съседство и се грижат за обслужването и изхранването (минимум закуска) на гостите в условия, близки до домашните.

**В общината се категоризират: къщи за гости - всички категории, съгласно чл. 123, ал. 3, т. 7 от Закона за туризма.**

Раздел V

**Изисквания към изграждане, обзавеждане, оборудване, обслужване и предлагани услуги в къщи за гости**

|  |  |
| --- | --- |
| I. | Общи изисквания за изграждане за категории „една звезда“, „две звезди“ и „три звезди“ |
| 1. | Сграда с добре поддържана фасада. |
| 2. | Спазване на санитарно-хигиенните изисквания. |
| 3. | Осигуряване на отопление в използваните през отоплителния сезон стаи. |
| 4. | Осигуряване на безопасността, сигурността и спокойствието на гостите, пребиваващи в обекта. |
| 5. | В обектите за селски туризъм ясно са отделени трите функционални зони: жилищна, стопанска и градинска. |
| 6. | Всички уреди и съоръжения се поддържат в техническа изправност. |
| II. | **Общи изисквания за оборудване и обзавеждане за категории „една звезда“, „две звезди“ и „три звезди“** |
| 1. | Грижливо поддържано входно пространство – осветление, звънец (сигнално устройство), редовно почистване на околното пространство. |
| 2. | На видно място в къщата се поставя информационно табло или друго технологично решение с ценоразпис. |
| 3. | Стълбище с парапет и подходящо осветление, водещо към стаите или общите помещения.  Не се допуска покриване на подовете и стълбищата с незакрепени пътеки, които могат да предизвикат падане. |
| 4. | Във всеки санитарен възел трябва да има: мивка; естествена или механична вентилация; поставка за сапун и тоалетни принадлежности; четка за почистване на тоалетната чиния\*; кутия (държател) с тоалетна хартия; закачалки за кърпи; огледало; кош за отпадъци от негорим материал с капак; съд за пране\*. |
| 5. | Мрежи против насекоми на прозорците или устройство против комари. |
| 6. | Ако санитарният възел се ползва и от домакините, за туристите се осигурява отделно пространство – поставка за принадлежности; закачалки за кърпи; поставка за сапун. |
| 7. | Предоставят се ключове на всяка стая. |
| 8. | Трапезарията, всекидневната и кът за отдих в двора могат да се ползват съвместно от гости и домакини. |
| 9. | Трапезарията е отделно или прилежащо към кухнята пространство, в което има маса и столове, отговарящи на капацитета на къщата за гости. |
| 10. | Кухненските помещения са оборудвани с мивка, с топла и студена вода; готварска печка с фурна; хладилник; кухненски шкафове за продукти и посуда. |
| 11. | Подредено, чисто и обезпаразитено дворно място. |
| 12. | В стаите, предназначени за гости, не трябва да остават лични вещи на домакините. |
| III. | **Общи изисквания за обслужване за категории „една звезда“, „две звезди“ и „три звезди“** |
| 1. | Ежедневно почистване на стаите, общите помещения и санитарните възли. |
| 2. | Осигурена възможност за хранене. |
| 3. | Осигурена възможност за гледане на телевизия; слушане на радио; ютия с дъска за гладене – при поискване; обща аптечка; сушилня за дрехи или простор. |
| 6. | Стопанският инвентар и машините са подредени на подходящо място, недостъпно за деца. |
| 7. | Предоставяне на информация за развлечения и услуги, които се предлагат в съответното населено място, за транспортните средства, за търговските обекти и за туристическите атракции. |

**Изисквания според съответната категория**

|  |  |
| --- | --- |
|  | Изисквания за категория „една звезда“ |
| 1. | Кофите за отпадъци са отдалечени от входа на къщата и от помещенията, ползвани от гостите. |
| 2. | Вход – антре с оформен рецепционен кът; информационно табло или друго технологично решение. |
| 3. | Стаята е с минимална площ 9 кв. м за двойна стая и по 2 кв. м за всяко допълнително легло + мин. 2 кв. м на легло. Допускат се до 4 легла в стая с матраци. Обзавеждане: маса с два стола; гардероб или друго алтернативно решение, изпълняващо същото предназначение; огледало\*; стоящи/висящи закачалки; кошче за отпадъчна хартия\*; пердета или щори на прозорците; спално бельо; хавлиена кърпа и чаша за вода по 1 бр. (на гост). |
| 4. | Санитарен възел: 1 бр. на 6 легла. |
| 5. | Санитарен възел: душ – стационарен или подвижен; мивка; чаши за вода; сапун; закачалки (поставки) за хавлиени кърпи. |
| 6. | Подредено, чисто и обезпаразитено дворно място. |
| 7. | Осигурява се пространство за паркиране непосредствено или в близост до къщата. |
| 8. | Спалното бельо и хавлиените кърпи се подменят на всеки 4 дни, както и преди настаняване на нови туристи, при замърсяване и при поискване от госта. |
| 9. | Приготвяне на закуска по желание на госта. |
|  | **Изисквания за категория „две звезди“** |
| 1. | Кофите за отпадъци са отдалечени от входа на къщата и от помещенията, ползвани от гостите. |
| 2. | Добре поддържана фасада и стопански постройки. |
| 3. | Вход – антре с оформен рецепционен кът. |
| 4. | Рецепционен кът с часовник\*; информационно табло или друго технологично решение\*; огледало в цял ръст с подходящо осветление\*. |
| 5. | Указателни табели за разположението на стаите\*. |
| 6. | Стаята е с минимална площ 10 кв. м за двойна стая и по 2 кв. м за всяко допълнително легло + мин. 2 кв. м на легло. Допускат се до 4 легла в стая с матраци. Обзавеждане: маса с два стола; огледало\*; нощно шкафче или друго алтернативно решение за поставяне на вещи за всяко легло; нощна лампа или друг тип осветление\*; гардероб със закачалки или друго алтернативно решение, изпълняващо същото предназначение (по 3 бр. на легло)\*; кош за отпадъчна хартия\*; плътни пердета или щори; хавлиени кърпи по 2 бр. на легло – една за лице и една за тяло. Хавлиените кърпи да бъдат еднакви като материя и цветова гама. |
| 7. | Украсата да бъде картина или традиционна тъкан и предмет, по възможност свързани с бита и традициите на региона\*. |
| 8. | Санитарен възел: 1 бр. на 4 легла. |
| 9. | Санитарен възел: душ – стационарен или подвижен; мивка; чаши за вода; сапун; закачалки (поставки) за хавлиени кърпи. |
| 10. | Цветя и зеленина в двора и около оградата. |
| 11. | Кът за отдих в двора – беседка или маса със столове. |
| 12. | Спалното бельо и хавлиените кърпи се подменят на всеки 3 дни, както и преди настаняване на нови туристи, при замърсяване и при поискване от госта. |
| 13. | Приготвяне на закуска, по желание на госта – обяд, вечеря, пакет суха храна. |
| 14. | Налични за употреба съдове за пране. |
| 15. | Осигурена възможност за гледане на телевизия; слушане на радио; ютия с дъска за гладене – при поискване; обща аптечка; сушилня за дрехи или простор. |
|  | **Изисквания за категория „три звезди“** |
| 1. | Архитектурният план и интериорът се отличават с оригиналност и качество на материалите и изпълнението. |
| 2. | Кофите за отпадъци са в обособено за целта пространство. |
| 3. | Сградата е с добре поддържана фасада. |
| 4. | Вход – антре с оформен рецепционен кът. Ценоразпис и информационно табло или друго технологично решение за предлаганите услуги на видно място\*. Часовник\*. |
| 5. | Указателни табели за разположението на стаите\*. |
| 6. | Стаята е с минимална площ 12 кв. м за двойна стая, за всяко допълнително легло + мин. 3 кв. м на легло. Стаите са с 1 или 2 легла, с възможност за допълнително легло. В обекта може да има и апартамент(и). |
| 7. | Обзавеждане в стаите: леглата са с матраци; масичка с два стола; бюро-тоалетка; огледало и стенен аплик\*; гардероб със закачалки или друго алтернативно решение, изпълняващо същото предназначение (по 5 бр. на легло); кош за отпадъчна хартия\*; нощно шкафче или друго алтернативно решение за поставяне на вещи за всяко легло\*; нощни лампи за всяко легло; огледало в цял ръст; пердета или щори за прозорците. Хавлиените кърпи са еднакви като материя и цветова гама. |
| 8. | Обзавеждането и украсата (картини, пластики, традиционно изкуство) да бъдат по възможност свързани с бита и традициите на региона. |
| 9. | Санитарен възел – самостоятелен за всяка стая. Изключения се допускат за къщи – паметници на културата. |
| 10. | Душ – стационарен или подвижен; мивка; чаши за вода; сапун; закачалки (поставки) за хавлиени кърпи. Обезопасен контакт\*. |
| 11. | Хавлиени кърпи по 3 бр. на легло. |
| 12. | Богато озеленяване на дворното пространство, прозорци и тераси. Градинско осветление. Самостоятелен кът за отдих в двора – беседка или маса със столове и чадър, кът за приготвяне на храна на открито, пространство за спорт, детска площадка. |
| 13. | Осветено и охраняемо пространство за паркиране в близост до къщата. |
| 14. | Спалното бельо и хавлиените кърпи се подменят на всеки 2 дни, както и преди настаняване на нови туристи, при замърсяване и при поискване от госта. |
| 15. | Предоставяне на услуги пране и гладене. Възможност за ползване на телевизионна система с приемник. |
| 16. | Телевизионна система с приемник в общото помещение или в стаите за самостоятелно ползване. |
| 17. | Приготвяне на храна, по желание на госта – закуска, обяд, вечеря. |
| 18. | Климатична инсталация или самостоятелни климатици в спалните помещения и трапезарията към къщите за гости (в морските курорти). |

**Със символ „\*“ са отбелязани изискванията, за които се допускат предписания.**

*Забележки:*

1. Препоръчва се вътрешното пространство и мебелите да са изработени от естествени материали и да са в еднакъв стил, отразяващ местните традиции.

2. Апартамент в къща за гости включва преддверие, една или повече стаи, хол, санитарен възел и кухня и отговаря на изискванията за съответната категория.

Раздел VII

**Изисквания за професионална и езикова квалификация на персонала в семейни хотели, хостели, пансиони, почивни станции, бунгала и къмпинги**

|  |  |  |  |  |
| --- | --- | --- | --- | --- |
| № по ред | Длъжности и изисквания | Категория | | |
| три звезди | две звезди | една звезда |
| 1 | 2 | 3 | 4 | 5 |
| 1. | Управител |  |  |  |
| 1.1. | Образование | средно образование и 1 година стаж в туризма | средно образование | средно образование |
| 1.2. | Езикова квалификация | 1 чужд език |  |  |

*Забележка към приложение № 2*

Единици, включени в капацитета на места за настаняване

1. Стая: състои се от антре, помещение за нощуване и санитарен възел. Видове:

а) единична стая – стая с обзавеждане и оборудване, предназначено за ползване от едно лице;

б) двойна стая – стая с обзавеждане и оборудване, предназначено за ползване от две лица.

2. Обща спалня: помещение с обзавеждане и оборудване, предназначено за ползване от много лица.

**ЗАКОН ЗА ТУРИЗМА**

**Чл. 114.** Лицата, извършващи хотелиерство и/или ресторантьорство в туристически обекти по чл. 3, ал. 2, т. 1, 2 и 3, са длъжни да:

1. предоставят туристически услуги в категоризиран или регистриран туристически обект или в обект, на който е издадено временно удостоверение за открита процедура по категоризиране;

2. предоставят туристически услуги в туристически обект, който отговаря на изискванията за определената му категория съгласно наредбата по чл. 121, ал. 5;

3. поставят в близост до входа на туристическия обект табелата по чл. 132, ал. 1 и следната информация:

а) фирмата, седалището и адреса на управление на търговеца;

б) работното време на туристическия обект - за заведенията за хранене и развлечения;

в) имената на управителя на обекта с телефон за контакт.

**Чл. 115.** Лицата, извършващи хотелиерство, са длъжни да:

1. обявяват цените на нощувките и на другите предлагани от тях услуги чрез ценоразпис, поставен на видно за потребителите място в близост до рецепцията;

2. обявяват цените така, че те да бъдат лесно разбираеми, да са четливо изписани и да не въвеждат потребителите в заблуждение;

3. обявяват цените задължително в левове, а при необходимост и в друга валута, при спазване изискванията на чл. 3, ал. 4;

4. спазват българското законодателство, уреждащо престоя на туристи на територията на Република България.

**Чл. 115а.** Информацията по чл. 114, т. 3 и чл. 115, т. 1 - 3 се предоставя на български и на английски език.